Υπουργείο Παιδείας και Θρησκευμάτων

Το **Υπουργείο Παιδείας και Θρησκευμάτων** (Υ.ΠΑΙ.Θ.) συγκροτήθηκε στις 21 Ιουνίου 2013, από υπηρεσίες του Υπουργείου Παιδείας και Θρησκευμάτων, Πολιτισμού και Αθλητισμού στον πρώτο ανασχηματισμό της Κυβέρνησης Σαμαρά. Στις 26 Ιανουαρίου 2015 συγχωνεύτηκε με το μέχρι τότε Υπουργείο Πολιτισμού και Αθλητισμού στο Υπουργείο Πολιτισμού, Παιδείας και Θρησκευμάτων από τον πρωθυπουργό Αλέξη Τσίπρα, ενώ επανασυστάθηκε στις 8 Ιουλίου 2019 από τον πρωθυπουργό Κυριάκο Μητσοτάκη.

Ήταν το 6ο στη σειρά τάξης των Υπουργείων, σύμφωνα με απόφαση (ΦΕΚ Β’/1594/25-6-2013) του Πρωθυπουργού.

## Διατελέσαντες υπουργοί (1974-σήμερα)
Οι διατελέσαντες υπουργοί Παιδείας από τη μεταπολίτευση μέχρι σήμερα.

### Υπουργία Νίκης Κεραμέως
Στις 10 Μαρτίου 2020 η Κεραμέως ανακοίνωσε το κλείσιμο των σχολείων και των πανεπιστημίων σε όλη τη χώρα (εκτός από την Αχαΐα, Ηλεία και άλλες περιοχές που είχαν κλείσει με τοπική πρωτοβουλία τα σχολεία), όμως η τηλεκπαίδευση άρχισε να λειτουργήσει κατά περίπου 20 μέρες με ένα μήνα και συχνά ήταν ελλειπής, και μη υποχρεωτική. Τον Μάιο του 2020 αποτέλεσε πεδίο σφοδρής κριτικής η προσπάθεια για ζωντανή μετάδοση των μαθημάτων κατά την επαναλειτουργία των σχολείων εκείνο το μήνα μέσω καμερών, κάτι που οδήγησε στην ακύρωση αυτής της απόφασης.

Τον Απρίλιο του 2020 η Κεραμέως παρουσίασε ένα πολυνομοσχέδιο για την Παιδεία, το οποίο επικρίθηκε σφοδρά για πολλές πτυχές. Μεταξύ των αλλαγών, ο επιτρεπόμενος αριθμός μαθητών αυξήθηκε από τους 22 που ήταν, σε 24 στην πρωτοβάθμια εκπαίδευση (με επιλογή του διευθυντή να επιτρέπει την αύξηση σε 26 με 27), η επαναφορά της Τράπεζας Θεμάτων (τελικά, λόγω πανδημίας, πρωτοεφαρμόστηκε το 2022, αναδρομικά και στην Β΄ Λυκείου), η βάση του 10, η αύξηση των εξεταζόμενων μαθημάτων από 4 σε 7 στο Γυμνάσιο, ο κόφτης των 17 ετών στα ΕΠΑΛ, η επαναφορά της διαγωγής (είχε καταργηθεί το 2017), η αξιολόγηση των εκπαιδευτικών και ο διετής αποκλεισμός αναπληρωτών σε περίπτωση μη ανάληψης καθηκόντων. Ως προς τον αριθμό μαθητών, έχει επικριθεί και μετέπειτα, λόγω των λανθασμένων δηλώσεων της για την ύπαρξη 17 μαθητών σε μια τάξη κατά μέσο όρο. Τότε παρουσιάστηκε η πρόταση κατάργησης των μαθημάτων κοινωνικού, πολιτικού και καλλιτεχνικού περιεχομένου, και η επαναφορά λατινικών αντί κοινωνιολογίας. Παράλληλα καταργήθηκαν και μαθήματα όπως το ελεύθερο ή το γραμμικό σχέδιο, απαιτούμενο μάθημα για την εισαγωγή των υποψηφίων της αρχιτεκτονικής.μικρογραφία|200px|Λύκειο στο Άργος υπό κατάληψη (29 Σεπτεμβρίου 2020) στο κύμα καταλήψεων του 2020.|αριστερά
Τον Νοέμβριο του 2020 άρχισε να εισάγει μαζί με τον υπουργό πολιτικής προστασίας Μιχάλη Χρυσοχοίδη την πρόταση για την πανεπιστημιακή αστυνομία, τη κάρτα εισόδου και την ελεγχόμενη πρόσβαση στα πανεπιστήμια, πρόταση που πέρασε λίγους μήνες αργότερα παρά τις σφοδρές αντιδράσεις.

Στην Ελλάδα, η μόνη επιτρεπόμενη πλατφόρμα τηλεκπαίδευσης ήταν η Cisco Webex. Η αγορά των δικαιωμάτων για τη χρήση της πλατφόρμας έγινε τον Μάρτιο του 2020 με κόστος για το δημόσιο που έφτανε τα 2 εκατομμύρια ευρώ. Στην εταιρεία δόθηκαν τα δεδομένα χρήσης του υπολογιστή και του διαδικτύου πάνω από 1.5 εκατομμυρίων μαθητών και καθηγητών, παρά τις διαβεβαιώσεις της εταιρείας και της Κεραμέως επί του αντιθέτου. Τον Απρίλιο του 2020 ο πρώην υπουργός παιδείας Νίκος Φίλης αποκάλεσε την αμερικανική εταιρεία ναυαρχίδα της ιδιωτικοποίησης του σχολείου, δίνοντας έμφαση στις εκπαιδευτικές ανισότητες και στο κόστος των υπηρεσιών εξ αποστάσεως εκπαίδευσης. Τον Σεπτέμβριο του 2020 η Αρχή Προστασίας Δεδομένων Προσωπικού Χαρακτήρα εντόπισε ότι η προστασία των δεδομένων των συμμετεχόντων στην εξ αποστάσεως εκπαίδευση ήταν ελλιπής και εντόπισε πέντε παραβιάσεις, που αφορούν την επεξεργασία των δεδομένων και τους σχετικούς κινδύνους της, την διαφάνεια, την γνώμη των εμπλεκομένων και την επεξεργασία των δεδομένων εκτός ΕΕ. Η Κεραμέως έχει υπερασπιστεί την συμφωνία, παρά το γεγονός ότι δεν ήταν δωρεάν όπως παρουσιαζόταν, καλώντας τα κόμματα "να εισέλθουν στο γραφείο της και να δουν την συμφωνία", ενώ αρνήθηκε για μήνες την δημοσίευση των σχετικών εγγράφων με την συμφωνία. Ο ΣΥΡΙΖΑ σε ανακοίνωση του ζήτησε την παραίτηση της.

Στις 26 Φεβρουαρίου 2021 η Κεραμέως υπέγραψε την θέσπιση της ελάχιστης βάσης εισαγωγής στα πανεπιστήμια με ισχύ από τις πανελλήνιες εξετάσεις του 2021, παρά τις αντιδράσεις των εκπαιδευτικών φορέων που ζητούσαν έστω την εφαρμογή των αλλαγών από το 2022 λόγω της πανδημίας. Τον Ιούλιο του 2021 με την ανακοίνωση των αποτελεσμάτων των εξετάσεων υπήρξαν αντιδράσεις για την εφαρμογή της και την αποκοπή πολλών μαθητών από την τριτοβάθμια εκπαίδευση. Η Κεραμέως την υπερασπίστηκε λέγοντας ότι πολλοί εισακτέοι δεν αποφοιτούν και επέκρινε τον ΣΥΡΙΖΑ για την πανεπιστημιοποίηση 153 τμημάτων. Ο πρώην υπουργός οικονομικών Ευκλείδης Τσακαλώτος αποκάλεσε την Κεραμέως "χειρότερη υπουργό παιδείας στα 200 χρόνια του ελληνισμού". Παράλληλα, βασική συνέπεια των μέτρων της ΕΒΕ και της αφαίρεσης χιλιάδων εισακτέων είναι η ενίσχυση της πελατείας των κολεγίων, των οποίων η ποιότητα είναι πολύ κατώτερη, ενώ έχει επικριθεί για την συγχώνευση σχολείων στην επαρχία και την αύξηση των μαθητών στις τάξεις με στόχο να μειωθεί το κόστος, βασική γραμμή του νεοφιλελευθερισμού. Σε παρόμοια δήλωση, η Κεραμέως έχει δηλώσει την θέληση του κράτους να υπάρχουν απόφοιτοι και όχι απλά εισακτέοι, ενώ έχει μιλήσει επανειλημμένα υπέρ της αναβάθμισης της παρουσίας των ελληνικών πανεπιστημίων στο εξωτερικό.

Τα εργαστήρια δεξιοτήτων άρχισαν να υλοποιούνται στα νηπιαγωγεία, δημοτικά και τα γυμνάσια της Ελλάδας την σχολική χρονιά 2020-21, πειραματικά σε 218 σχολεία, και από την χρονιά 2021-22 σε όλη τη χώρα. Μαζί με τα εργαστήρια δεξιοτήτων προστέθηκε και το πολλαπλό βιβλίο. Αποσκοπούν στην ενημέρωση και μύηση των μαθητών σε διάφορους τομείς όπως π.χ. περιβάλλον, ρομποτική, σεξουαλική αγωγή, αντικαθιστώντας την ευέλικτη ζώνη. Στις 19 Μάϊου 2021 υπήρξε ευρωπαϊκή βράβευση για το εν λόγω έργο, το οποίο κατά την Κεραμέως συμβάλλει ώστε η νέα γενιά να αποκτήσει αναβαθμισμένη και σύγχρονη εκπαίδευση, ενώ αργότερα ανακοινώθηκε η εφαρμογή τους στη Κύπρο. Πάντως, τα προγράμματα έχουν επικριθεί μεταξύ άλλων για την ένταξη 14 εκπαιδευτικών προγραμμάτων της Ελληνικής Αγωγής, συμφερόντων Άδωνι Γεωργιάδη με αντιεπιστημονικό, αναχρονιστικό και ψευδές περιεχόμενο, αλλά και την προσπάθεια βαθμολόγησης τους στη κλίμακα του 20, παρά τον ιδιαίτερο χαρακτήρα τους που δεν επιτρέπει κάτι τέτοιο.

Τον Ιούνιο του 2021 μια υπουργική απόφαση της Κεραμέως και της Ζέτας Μακρή υποχρεώνει όσους γονείς επιθυμούν να εξαιρέσουν τα παιδιά τους από το μάθημα των θρησκευτικών να δηλώσουν την θρησκεία τους, και αν είναι Ορθόδοξοι Χριστιανοί, δεν έχουν τέτοιο δικαίωμα. Πρέπει να υπογράψουν και οι δύο γονείς και να το θεωρήσουν σε αρχή, ενώ στα άλλα μαθήματα αρκεί μια δήλωση του γονέα στο σχολείο. Το μάθημα των θρησκευτικών, ακόμη και σήμερα θεωρείται μάθημα κατήχησης. Η απόφαση αυτή παραβιάζει τα προσωπικά δεδομένα των γονέων σύμφωνα με το Ευρωπαϊκό Δικαστήριο Ανθρωπίνων Δικαιωμάτων. Το ΕΔΑΔ έχει δηλώσει τελεσίδικα ότι η υποχρέωση από το κράτος των πολιτών να δηλώνουν τη θρησκεία τους είναι παράνομη και παραβιάζει τα προσωπικά δεδομένα των πολιτών.

Τον Σεπτέμβριο του 2021 ανακοινώθηκε από την Κεραμέως η επαναλειτουργία των σχολείων με το σύστημα του 50%+1, δηλαδή ότι θα έπρεπε για να κλείσει μια τάξη, π.χ. με 22 μαθητές, να έχουν διαγνωστεί με κορονοϊό 12 μαθητές. Το σύστημα αυτό, έχει επικριθεί δριμύτατα από την αντιπολίτευση, τους μαθητές και τους εκπαιδευτικούς φορείς, θεωρώντας το εξαιρετικά επικίνδυνο λόγω των επιπλέον μολύνσεων που προκαλεί, και ότι δίνει λανθασμένη εικόνα για τον ιό στα σχολεία. Η Κεραμέως έχει υπερασπιστεί αυτό το ποσοστό, θεωρώντας το αναγκαίο για την επιδημιολογική επιτήρηση και την απρόσκοπτη λειτουργία των σχολείων, σε συνέντευξη της τον Ιανουάριο του 2022, αν και η απόφαση θεωρείται πολιτική.

Παράλληλα, στη σχολική χρονιά 2021-22 εφαρμόστηκε για πρώτη φορά το σύστημα της αξιολόγησης των καθηγητών. Αποτελεί ένα νεοφιλελεύθερο σύστημα, το οποίο έχει προταθεί από τον ΟΟΣΑ και διπλωματικά έγγραφα συνδέουν την αξιολόγηση με προτάσεις τις αμερικανικής πρεσβείας για το ελληνικό εκπαιδευτικό σύστημα. Στόχο έχει τη βελτίωση και αναβάθμιση του εκπαιδευτικού έργου. Οι εκπαιδευτικοί χωρίζονται σε 4 βαθμίδες βαθμολογίας και αν το έργο τους κριθεί μη ικανοποιητικό, τότε υποχρεούνται να παρακολουθήσουν σεμινάρια επιμόρφωσης. Η Κεραμέως είχε κάνει την αξιολόγηση υποχρεωτική το καλοκαίρι. Η εκπαιδευτική κοινότητα έχει ταχθεί κατά της υιοθέτησης της, καθώς δίνει υπερεξουσίες στους διευθυντές, καταργεί τη δημοκρατία στα σχολεία, ενώ όσοι εκπαιδευτικοί αξιολογούνται αρνητικά δεν μπορούν να γίνουν υποδιευθυντές, ενώ αν δεν συμμετάσχουν σε αυτή αποκλείονται για οχτώ χρόνια από την επιλογή στελεχών. Η αρνητική αξιολόγηση των νεοδιόριστων ισοδυναμεί με τη μη μονιμοποίησή τους, ενώ ο εκπαιδευτικός που δεν επιθυμεί να συμμετάσχει θα χάσει τον μισθό ενός μήνα, ενώ καμία ΕΛΜΕ δεν ψήφισε κατά της απεργίας της 11ης Οκτωβρίου 2021 για την αξιολόγηση. Η Κεραμέως έχει ταχθεί υπέρ της αξιολόγησης θεωρώντας την απαραίτητη για την βελτίωση του ελληνικού σχολείου, υποστηρίζοντας ότι εφαρμόζεται και σε άλλες χώρες της Ε.Ε., επικρίνοντας την απόφαση της Διδασκαλικής Ομοσπονδίας Ελλάδας για την σύνταξη έτοιμων αξιολογήσεων (φασόν) προς υποβολή για τα σχολεία. Έχει υποστηρίξει ότι αποτελεί αυτονόητη απαίτηση της κοινωνίας και των σύγχρονων εκπαιδευτικών συστημάτων και εφαρμόζεται πετυχημένα εδώ και 30 χρόνια σε άλλα κράτη, κατηγορώντας τις συνδικαλιστικές οργανώσεις για υποδαύλιση της διαδικασίας.

Στις 13 Δεκεμβρίου 2021 η Κεραμέως συμμετείχε μαζί με τον πρωθυπουργό Κυριάκο Μητσοτάκη στην συνεδρίαση της Ιεράς Συνόδου. Ήταν η πρώτη φορά που συμμετείχε γυναίκα σε συνεδρίαση της Ιεράς Συνόδου.

Τον Αύογουστο του 2022 ανακοινώθηκε η επέκταση του ολοήμερου σχολείου.

Αναμένεται από το ακαδημαϊκό έτος 2023 - 2024 να εφαρμοστούν τα νέα προγράμματα σπουδών.

#### 2022: Νομοσχέδιο για τα πανεπιστήμια και τράπεζα θεμάτων
Τον Μάιο του 2022 εφαρμόστηκε για πρώτη φορά το σύστημα της Τράπεζας Θεμάτων στην Α΄ και τη Β΄ Λυκείου, το οποίο είχε αναγγελθεί από την Κεραμέως το 2020. Το σύστημα αυτό έχει επικριθεί σαν αντιπαιδαγωγικό από όλους τους φορείς της εκπαιδευτικής ικανότητας, γιατί εντείνει τις ανισότητες, αποθαρρύνει τους μαθητές, υποχρεώνει τους μαθητές να αποστηθίσουν μεγάλες ποσότητες ύλης, η οποία δεν έχει μεταβληθεί, με σκοπό να εξεταστούν σε δύο θέματα που μπαίνουν κατά τύχη από το σύστημα της Τράπεζας Θεμάτων. Έχει αναφερθεί ότι αυξάνει το άγχος των μαθητών και ότι οι ώρες για την διδασκαλία των εξεταζόμενων μαθημάτων είναι ανεπαρκείς, ενώ το 2014 οδήγησε σε πολλαπλασιασμό των μετεξεταστέων. Η Κεραμέως έχει υπερασπιστεί την θέσπιση της τράπεζας θεμάτων θεωρώντας ότι η κριτική βασίζεται στο παλαιότερο σύστημα και είναι κατά της κατάργησης της, θεωρώντας ότι η κατάργηση της τράπεζας θεμάτων, που έχει προταθεί από τον ΣΥΡΙΖΑ, αποσκοπεί στην ημιμάθεια. Παράλληλα, κατά την διάρκεια της χρονιάς, λόγω και των ιδιαίτερων συνθηκών της πανδημίας, υπήρξε έντονη κινητικότητα των μαθητών για την μείωση της ύλης στις πανελλήνιες, με καταλήψεις, επιστολές και διαδηλώσεις. Η Κεραμέως είχε υπεραμυνθεί την μη μείωση της ύλης επανειλημμένα, θεωρώντας ότι η ύλη έχει καλυφθεί, αν και όχι με το απαραίτητο βάθος, υποστηρίζοντας ότι η παρούσα ύλη βοηθά τους μαθητές δίνοντας ευκολότερα θέματα και ότι δεν χρειάζεται τέτοια απόφαση, λόγω της κανονικής λειτουργίας των σχολείων με χιλιάδες κρούσματα κορονοϊού σε υποψηφίους. Εν τέλει, οι πανελλήνιες εξετάσεις έλαβαν χώρα κανονικά με την αυξημένη ύλη του 2019.

Τον Μάιο του 2022, μετά την ήττα της ΔΑΠ στις φοιτητικές εκλογές του έτους, με ποσοστό γύρω στο 25%, το υπουργείο Παιδείας ξεκίνησε την προσπάθεια κατάργησης των φοιτητικών παρατάξεων, σαν μέρος του σχετικού πολυνομοσχεδίου, και την αντικατάσταση τους από συμβούλιο φοιτητών με ενιαίο ψηφοδέλτιο. Παράλληλα, συστήνονται νέες θέσεις στα πανεπιστήμια που αναλαμβάνουν διευθυντικά καθήκοντα σε βαθμό που οι πρυτάνεις περιορίζονται κατά βάση σε ακαδημαϊκά καθήκοντα. Οι κοσμήτορες, και οι πρύτανεις πλέον δεν θα εκλέγονται σύμφωνα με τον Γιάννη Νηματούδη, Πρόεδρο της Εκτελεστικής Γραμματείας στην Πανελλήνια Ομοσπονδία Συλλόγων Διδακτικού και Ερευνητικού Προσωπικού αλλά θα διορίζονται, μειώνοντας σημαντικά την δημοκρατία στο πανεπιστήμιο και το αυτοδιοίκητο τους, πέρα από την επιβολή της πανεπιστημιακής αυτονομίας και της ευέλικτης εργασίας. Το νομοσχέδιο για τα πανεπιστήμια έτυχε πλήρη αντίθεση από την αντιπολίτευση και την μεγάλη πλειοψηφία των πανεπιστημιακών φορέων και καθηγητών.

Τον Μάιο του 2022 παράλληλα έλαβε χώρα για πρώτη φορά η ελληνική Πίζα (ή Pisa, από το αγγλικό ακρωνύμιο Programme for International Student Assessment- Διεθνές πρόγραμμα αξιολόγησης μαθητών) του ΟΟΣΑ, πειραματικά σε 318 δημοτικά και γυμνάσια της Ελλάδας και από το 2023 σε όλη τη χώρα. Καλύπτει βασικά μαθήματα όπως τα μαθηματικά και η γλώσσα στην ΣΤ΄ Δημοτικού και Γ΄ Γυμνασίου και είναι υποχρεωτική εξέταση, πρόγραμμα το οποίο έχει υποστηρίξει η Κεραμέως. Έχει επικριθεί για το γεγονός ότι έχει εισαχθεί σε λανθασμένη στιγμή, ενώ εισάγεται σε μια στιγμή δύσκολων συγκυριών και απορρίπτεται η συνεργασία με άλλους φορείς που κρίνεται λόγω των συνθηκών απαραίτητη, ενώ αυξάνει τον ανταγωνισμό μεταξύ των μαθητών, την αποστήθιση αλλά και τον στιγματισμό των σχολείων με αποκλειστικό κριτήριο την επίδοση σε μια τυποποιημένη εξέταση, ενώ απομακρύνει τους μαθητές από την ολόπλευρη γνώση και τους εξωθεί στην μελέτη και το άγχος, από το δημοτικό, συγκεκριμένων μαθημάτων για μια εξέταση. Η Κεραμέως μάλιστα έχει ασκήσει αγωγές κατά της ΟΛΜΕ και της ΔΟΕ λόγω της προκήρυξης της στάσης εργασίας από τις ενώσεις κατά τη διάρκεια της εξέτασης, ακολουθώντας το πρότυπο προηγούμενων αγωγών. Η Κεραμέως και η ηγεσία του υπουργείου έχουν επικριθεί για την μη ενημέρωση των καθηγητών για τους στόχους και την ουσία του προγράμματος. Στις 12 Ιουλίου 2022 βγήκαν τα αποτελέσματα της εξέτασης, δείχνοντας ότι οι μαθητές έχουν πολλά κενά σε συντακτικό και μαθηματικά.

Στις 5 Ιουλίου 2022 η Κεραμέως ανακοίνωσε την απόφαση μονιμοποίησης 2.311 ιερέων στην Εκκλησία της Ελλάδας και 900 στην Εκκλησία της Κρήτης, παρά την έλλειψη καθηγητών στα ΑΕΙ. Ο Νίκος Φίλης επέκρινε την απόφαση λόγω της μη παρόμοιας ευαισθησίας σε άλλες επαγγελματικές ομάδες.

Τον Ιούλιο του 2022 ψηφίστηκε το νομοσχέδιο Κεραμέως για τα πανεπιστήμια, πάλι με σφοδρές αντιδράσεις από την ακαδημαϊκή και φοιτητική κοινότητα. Σύμφωνα με την επιστολή που έστειλε η Κεραμέως με παραλήπτες τους φοιτητές, το νομοσχέδιο "βελτιώνει την ποιότητα σπουδών των προγραμμάτων, τη διεπιστημονικότητά τους, παρέχουν πρόσθετες δυνατότητες όπως τα διπλά, τα κοινά πτυχία, το εσωτερικό Erasmus και τα επαγγελματικά μεταπτυχιακά, ενισχύουν τη διασύνδεση με την αγορά εργασίας όπως π.χ. μέσω πρακτικής άσκησης, ιδρύουν δομές για την έμπρακτη υποστήριξη των φοιτητών όπως το Κέντρο Ψυχολογικής και Συμβουλευτικής Υποστήριξης, αναβαθμίζει την εκπροσώπηση των φοιτητών στα όργανα διοίκησης των ΑΕΙ, όπως μέσα από το θεσμό του ενιαίου ψηφοδελτίου". Οι πανεπιστημιακοί έχουν επικρίνει το νομοσχέδιο, θεωρώντας ότι η διαπλοκή θα αυξηθεί με τον άμεσο διορισμό των πρυτάνεων ενώ παρόμοιες είναι οι αντιδράσεις των φοιτητών και της αντιπολίτευσης, καθώς το δημόσιο πανεπιστήμιο αλλάζει δομή σε βαθμό που προσομοιάζει σε ιδιωτική εταιρεία.

Παράλληλα, το 2022 προχώρησε και η πρόταση της Κεραμέως για την συγχώνευση πανεπιστημιακών τμημάτων, πρόταση που έχει επικριθεί δριμύτατα από τους πανεπιστημιακούς φορείς.

### [[Ανδρέας Λοβέρδος|Υπουργία Ανδρέα Λοβέρδου]]

### [[Κωνσταντίνος Αρβανιτόπουλος|Υπουργία Κωνσταντίνου Αρβανιτόπουλου]]

Ο Κωνσταντίνος Αρβανιτόπουλος διετέλεσε για αρκετά χρόνια ανώτατο στέλεχος (Υφυπουργός και Υπουργός) στο Υπουργείο Παιδείας, ξεκινώντας ως Αναπληρωτής Υπουργός Παιδείας, Διά Βίου Μάθησης και Θρησκευμάτων στην κυβέρνηση του Λουκά Παπαδήμου, (2011 - 2012) και υπηρετώντας ως Υπουργός Παιδείας και Θρησκευμάτων στην κυβέρνηση Αντώνη Σαμαρά (21 Ιουνίου 2012 - 10 Ιουνίου 2014 όταν και αντικαταστάθηκε από τον Ανδρέα Λοβέρδο.

Σύμφωνα με τη γνώμη του έγκριτου δημοσιογράφου Στέφανου Κασιμάτη, ο Αρβανιτόπουλος υπήρξε ο χειρότερος υπουργός της κυβέρνησης Σαμαρά.

Τα σημαντικότερα σημεία της υπουργίας του είναι :
* μεταρρυθμιστικό σχέδιο «ΑΘΗΝΑ» : σχέδιο αναδιάρθρωσης της ανώτατης εκπαίδευσης το οποίο περιλάμβανε την ενοποίηση κατακερματισμένων γνωστικών αντικειμένων σε νέα τμήματα, αναβάθμιση των τμημάτων ΤΕΙ και ΑΕΙ σε Σχολές, γεωγραφική αναδιάταξη των ΤΕΙ, συγχωνεύσεις ιδρυμάτων, κ.α.
* μείωση των δαπανών για την παιδεία : από  6.180.000.000 ευρώ, που δαπάνησε το Υπουργείο το 2011, μείωσε τις δαπάνες του το 2013 σε 4.900.000.000 ευρώ.

## Παραπομπές


*
Κατηγορία:Πρώην υπουργεία της Ελλάδας